Is-lensys mewn Crefydd, Gwerthoedd a Moeseg
Gellir gweld ac archwilio cysyniadau Crefydd, Gwerthoedd a Moeseg a restrir yn y canllawiau ar Grefydd, Gwerthoedd a Moeseg trwy’r is-lensys Crefydd, Gwerthoedd a Moeseg.

Mae gan bob pwnc lens ddisgyblaethol y gellir gweld gwahanol themâu a thestunau trwyddyn nhw. Gall lens ddisgyblaethol Crefydd, Gwerthoedd a Moeseg helpu ysgolion a lleoliadau i ystyried cynnwys perthnasol ar gyfer Crefydd, Gwerthoedd a Moeseg o fewn cynllunio’r cwricwlwm. Mae’r lens Crefydd, Gwerthoedd a Moeseg wedi’i rhannu’n nifer o is-lensys y gellir archwilio cysyniadau Crefydd, Gwerthoedd a Moeseg trwyddyn nhw.

· Mae'r is-lensys yn gydgysylltiedig ac ni fwriedir iddyn nhw fod yn unedau nac yn destunau.
· Mae’r is-lensys yn addas i’r holl ddatganiadau o’r hyn sy’n bwysig ac maen nhw hefyd yn berthnasol i Feysydd eraill ac i gyflawni’r pedwar diben.
· Mae’r is-lensys yn helpu ysgolion a lleoliadau i ddeall agweddau arwyddocaol ar grefydd, gwerthoedd a moeseg a nodi cyfleoedd ar gyfer Crefydd, Gwerthoedd a Moeseg o fewn y datganiadau o’r hyn sy’n bwysig i gefnogi datblygu’r cwricwlwm.
· 
Mae is-lensys mewn Crefydd, Gwerthoedd a Moeseg yn cynnwys:
· Chwilio am ystyr a phwrpas
Sut mae pobl yn ymateb i gwestiynau dyfnach bywyd er mwyn deall y cyflwr dynol.
· Y byd naturiol a phethau byw
Sut a pham mae pobl yn dangos pryder a chyfrifoldeb am y byd ac yn cael eu rhyfeddu gan fyd natur.
· Hunaniaeth a pherthyn
Beth sy'n ein gwneud ni yn ni, fel pobl, cymunedau a dinasyddion yn byw mewn byd amrywiol.
· Awdurdod a dylanwad
Sut a pham mae gwahanol fathau o awdurdod yn dylanwadu ar fywydau pobl.
· Cydberthnasau a chyfrifoldeb
Sut mae pobl yn byw gyda'i gilydd, a pham mae'n bwysig meithrin cydberthnasau iach.
· Gwerthoedd a moeseg
Sut a pham mae pobl yn gwneud dewisiadau moesol a sut mae hyn yn dylanwadu ar eu gweithredoedd.
· Taith bywyd
Beth mae pobl yn ei brofi fel rhan o daith bywyd, a'r ffordd y caiff y profiadau eu cydnabod.
























Taith ddysgu enghreifftiol 1: chwilio am ystyr a phwrpas
Ceir enghreifftiau o deithiau dysgu ar gyfer pob un o’r is-lensys sy’n dechrau â phrofiadau posibl yn y blynyddoedd cynnar.

Mae'r daith ddysgu hon yn seiliedig ar ddau ddatganiad o'r hyn sy'n bwysig yn bennaf: ‘Mae digwyddiadau a phrofiadau dynol yn gymhleth a chânt eu hamgyffred, eu dehongli a'u cynrychioli mewn gwahanol ffyrdd’ ac ‘Mae cymdeithasau dynol yn gymhleth ac amrywiol, ac maen nhw’n cael eu llywio gan weithredoedd a chredoau pobl’. Gellir archwilio cysylltiadau â datganiadau eraill o'r hyn sy'n bwysig, ynghyd â Meysydd eraill, drwy'r is-lens hon hefyd.
· Mae a wnelo'r daith hon â ‘chwestiynau dyfnach bywyd’. Ar y camau dysgu cynnar, bydd dysgwyr yn dechrau gofyn cwestiynau dyfnach amdanyn nhw eu hunain ac eraill, ac am y byd naturiol a'r pethau byw o'u cwmpas (er enghraifft, ‘Pwy ydw i?’, ‘Pam mae pethau'n marw?’), yn ogystal â gwrando ar farn pobl eraill.
· Mae a wnelo'r daith hon hefyd â ‘dylanwad, parhad a newid’. Ar gamau cynnar eu taith ddysgu, bydd dysgwyr yn dechrau gwybod a mynegi'r hyn y maen nhw’n ei hoffi a'r hyn nad ydyn nhw’n ei hoffi, yr hyn sy'n eu gwneud yn hapus ac yn drist, a'u gobeithion a'u dyheadau ar gyfer y dyfodol, yn ogystal ag ymateb i syniadau pobl eraill.
· Mae a wnelo'r daith hon hefyd ag ‘ymdrechion a chyfraniadau bodau dynol’. Ar gamau cynnar eu taith ddysgu, bydd dysgwyr yn dechrau dangos ymwybyddiaeth o'r bobl a'r ‘syniadau mawr’ sydd wedi llywio eu hardaloedd lleol a'u bywydau pob dydd.

